**S Z A B Á L Y Z A T**

**Derecske Város Önkormányzatának a Bursa Hungarica   
Felsőoktatási Önkormányzati Ösztöndíjpályázat   
elbírálásának szempontjairól**

A Bursa Hungarica Felsőoktatási Önkormányzati Ösztöndíjrendszer jogszabályi hátteréül a nemzeti felsőoktatásról szóló 2011. évi CCIV. törvény, valamint a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Korm. rendelet szolgál (továbbiakban: Rendelet).

**1. A szabályzat célja**

E szabályzat célja az esélyteremtés érdekében a hátrányos helyzetű, szociálisan rászoruló fiatalok felsőoktatásban való részvételének támogatása.

**2. A szabályzat hatálya**

A szabályzat hatálya a Derecske város illetékességi területén lakóhellyel rendelkező, hátrányos szociális helyzetű fiatalokra terjed ki.

a) Az **"A" típusú pályázat**ra azok az önkormányzat területén lakóhellyel rendelkező, hátrányos szociális helyzetű hallgatók jelentkezhetnek, akik a nemzeti felsőoktatásról szóló 2011. évi CCIV. törvény 1. mellékletében szereplő felsőoktatási intézményben (felsőoktatási hallgatói jogviszony keretében) teljes idejű (nappali munkarend) alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, osztatlan képzésben vagy felsőoktatási szakképzésben folytatják tanulmányaikat.

b) A **"B" típusú pályázat**ra azok az önkormányzat területén lakóhellyel rendelkező, hátrányos szociális helyzetű, az adott tanévben utolsó éves, érettségi előtt álló középiskolás, illetve felsőfokú végzettséggel nem rendelkező, felsőoktatási intézménybe felvételt még nem nyert, érettségizett pályázók jelentkezhetnek, akik a következő tanévtől kezdődően a nemzeti felsőoktatásról szóló 2011. évi CCIV. törvény 1. mellékletében szereplő felsőoktatási intézményben teljes idejű (nappali munkarend) alapképzésben, osztatlan képzésben vagy felsőoktatási szakképzésben kívánnak részt venni.

A "B" típusú pályázatra jelentkezők közül csak azok részesülhetnek ösztöndíjban, akik a következő tanév általános felvételi eljárásban először nyernek felvételt felsőoktatási intézménybe és tanulmányaikat a 2025/2026. tanévben ténylegesen megkezdik.

**A szabályzat hatálya nem terjed ki:**

- honvéd tisztjelölt, rendvédelmi oktatási intézmény tisztjelöltje, a Magyar Honvédség hivatásos és szerződéses állományú, valamint a rendvédelmi feladatokat ellátó szervek hivatásos állományú hallgatója, a rendészeti képzésben részt vevő ösztöndíjas hallgató

- doktori (PhD) képzésben vesz részt

- kizárólag külföldi intézménnyel áll hallgatói jogviszonyban és/vagy vendéghallgatói képzésben vesz részt.

- akiről hitelt érdemlően bebizonyosodik, hogy a pályázat benyújtásakor a támogatási döntés tartalmát érdemben befolyásoló, valótlan, hamis vagy megtévesztő adatot szolgáltatott, vagy ilyen nyilatkozatot tett;

- aki a pályázat benyújtását megelőző három naptári éven belül az államháztartás alrendszereiből juttatott valamely támogatással összefüggésben a támogatási szerződésben/támogatói okiratban/ösztöndíjszerződésben foglaltakat önhibájából nem, vagy csak részben teljesítette.

**3. Az pályázatok benyújtásának módja**

Az „A” és „B” típusú ösztöndíj elnyerése érdekében az önkormányzat (azonos időben) pályázatot köteles közzétenni, amelynek tartalmaznia kell a Bursa Hungarica Felsőoktatási Önkormányzati Ösztöndíjpályázat adott évi fordulójának Általános Szerződési Feltételeiben meghatározott szempontokat.

A pályázatbeadáshoz a Bursa Hungarica Elektronikus Pályázatkezelési és Együttműködési Rendszerében (továbbiakban: Eper-Bursa rendszer) egyszeri pályázói regisztráció szükséges, melynek elérése:

***https://bursa.emet.hu/paly/palybelep.aspx***

A pályázói regisztrációt vagy a belépést követően lehetséges a pályázati adatok feltöltése a csatlakozott önkormányzatok pályázói részére. A személyes és pályázati adatok ellenőrzését és véglegesítését követően a pályázati űrlapot kinyomtatva és aláírva a Derecskei Közös Önkormányzati Hivatal Jogi és Szervezési Osztályához kell benyújtaniuk a pályázóknak, a felhívásban megjelölt határidőre. A pályázat csak a pályázati kiírásban meghatározottcsatolandó mellékletekkel együtt érvényes.

**A pályázathoz mellékelni kell:**

a) felsőoktatási intézmény által kitöltött eredeti jogviszony-igazolást;

b) igazolást a pályázó és vele egy háztartásban élő személyek egy főre jutó havi nettó jövedelméről

- rendszeres jövedelem esetén a pályázat benyújtását megelőző három hónap jövedelméről munkáltatói igazolás

- nem rendszeres jövedelem, illetve vállalkozásból, őstermelésből származó jövedelem esetén a pályázat benyújtását megelőző tizenkét hónap alatt kapott összeg egyhavi átlagáról (NAV igazolás, nyilatkozat)

- nyilatkozat egyéb jövedelemről

* föld bérbeadásából, megmunkálásából származó jövedelemről
* ingatlan bérbeadás esetén bérleti szerződés, megállapodás,
* nyilatkozat alkalmi munkavégzés esetén a pályázat benyújtását megelőző 12 hónap 1 havi átlagáról

- postai átutalással érkező rendszeres jövedelmek, valamint rendszeres pénzellátások utolsó havi szelvénye, vagy utolsó havi lakossági folyószámla egyenlegértesítő;

* nyugdíj és nyugdíjszerű ellátásoknál a nyugdíjösszesítő fénymásolata,
* munkaügyi szerv által folyósított ellátásnál a megállapító határozat fénymásolata / utolsó folyósításról szelvény / számlakivonat,
* az önkormányzat, járási hivatal által folyósított ellátásokról igazolás,
* családi pótlék igazolása (postai szelvény / folyószámla-kivonat / megállapító határozat / MÁK igazolás),
* árvaellátás igazolása (postai szelvény / folyószámla-kivonat / ellátást folyósító szerv igazolása),
* gyermektartásdíj igazolása (bírósági határozat / postai szelvény / folyószámla-kivonat, vagy nyilatkozat)
* GYED, GYES, GYET igazolása (postai szelvény / folyószámla-kivonat / az ellátást folyósító szerv igazolása),

- igazolás egyéb jövedelemről,

c) a pályázóval egy háztartásban élő gyermek születési anyakönyvi kivonatának másolata, tanuló / hallgató esetében iskolalátogatási-, vagy hallgatói jogviszonyról szóló igazolás,

d) a pályázó lakcímkártya másolata, továbbá a Kormányablak által kiadott igazolás a pályázó lakcímén élők számáról, adatairól (lakóhely vagy tartózkodási hely, ahol a pályázó életvitelszerűen lakik)

e) közép- és felsőfokú oktatási intézmény nappali tagozatán tanuló gyermek esetén az intézmény igazolása az ösztöndíj folyósításáról, összegéről, vagy nyilatkozat

f) a pályázót egyedülállóként nevelő szülő esetén, bírósági végzés, halotti anyakönyvi kivonat fénymásolata; különvált szülők esetén 2 tanúval hitesített nyilatkozat és a szülők lakcímkártyájának fénymásolata

g) gyámolt, ideiglenesen elhelyezett, átmeneti, tartós nevelt, utógondozói ellátott pályázó esetén gyámhatósági határozat másolata, vagy bírósági végzés fénymásolata

h) védelembe vett gyermek esetén gyámhatósági határozat másolata,

i) hátrányos/halmozottan hátrányos helyzetű gyermek esetén megállapító határozat másolata,

j) fogyatékossággal élő pályázó esetén szakorvosi igazolás, vagy szakvélemény a fogyatékosságról, betegségről,

k) a pályázó háztartásában élő tartósan beteg, vagy rokkant esetén szakorvosi igazolás, vagy szakvélemény; nyilatkozat, hogy a beteg hozzátartozó szorul-e ápolásra-gondozásra,

l) a pályázó háztartásában élő munkanélküli esetén a munkaügyi központ igazolása,

m) albérleti szerződés, amennyiben a pályázó tanulmányai alatt albérletben él,

n) a kollégiumi igényt elutasító hivatalos igazolás, döntés az elutasításról,

o) bizonyított jövőbeni jövedelemváltozás igazolása (munkáltatói szándék nyilatkozat, rendszeres pénzellátás megszűnésére vonatkozó határozat, stb…)

p) amennyiben a pályázó úgy nyilatkozik, hogy a pályázónak és vele egy háztartásban élő személyeknek nincs jövedelme, nyilatkozat arról, hogy miből tartja fenn magát.

**4.**  **Elbírálásra vonatkozó szabályok**

**4.1** A határidőre beérkezett ösztöndíjpályázatokat **Derecske Város Önkormányzata Képviselő-testülete Családügyi és Esélyteremtési Bizottsága** (továbbiakban: Bizottság) bírálja el kizárólag a pályázó szociális rászorultságának objektív vizsgálatára tekintettel.

**4.2** Ösztöndíjra jogosult az a hátrányos szociális helyzetű felsőoktatásban tanulmányokat folytató hallgató, vagy felsőoktatásban tanulmányait megkezdeni kívánó pályázó, akinek családjában az egy főre jutó jövedelem nem haladja meg a szociális vetítési alap mindenkori legkisebb összegének maximum 500%-át.

**4.2.2** A döntéshozó a jövedelemhatártól 15%-kal eltérhet:

- egyedül élő pályázó, vagy a pályázót egyedülállóként nevelő szülő esetében,

- ha a pályázó árva vagy félárva,

- saját háztartásában gyermeket nevel,

- fogyatékossággal élő pályázó esetén,

- pályázó háztartásában élő tartósan beteg vagy rokkant esetén,

- pályázó háztartásában további két kiskorú nevelkedik,

- pályázó háztartásában élő munkanélküli esetén.

**4.3** E szabályzat alkalmazásában jövedelemnek minősül a szociális igazgatásról és szociális ellátásokról szóló 1993. évi III. törvény (továbbiakban: Szt.) 4. § (1) bekezdés a) pontja alapján az elismert költségekkel és befizetési kötelezettségekkel csökkentett

- a személyi jövedelemadóról szóló 1995. évi CXVII. törvény (a továbbiakban: Szjatv.) szerint meghatározott, belföldről vagy külföldről származó – megszerzett – vagyoni érték (bevétel), ideértve a Szjatv. 1. számú melléklete szerinti adómentes bevételt, és

- az a bevétel, amely után a kisadózó vállalkozások tételes adójáról szóló 2022. évi XIII. törvény, a kisadózó vállalkozások tételes adójáról és a kisvállalati adóról szóló 2012. évi CXLVII. törvény, vagy az egyszerűsített közteherviselési hozzájárulásról szóló 2005. évi CXX. törvény szerint adót, illetve hozzájárulást kell fizetni.

**4.4** A 4.2 pontban meghatározott összeg számításánál a kérelem benyújtása időpontjában a pályázó lakóhelye szerinti lakásban életvitelszerűen együtt lakó, ott bejelentett lakóhellyel vagy tartózkodási hellyel rendelkező személyeket kell figyelembe venni.

**4.5** A beérkezett pályázatokat a Bizottság bírálja el:

a.) az EPER-Bursa rendszerben nem rögzített, nem a rendszerből nyomtatott pályázati űrlapon, a határidőn túl benyújtott, vagy formailag nem megfelelő pályázatokat a bírálatból kizárja, és kizárását írásban indokolja;

b.) minden határidőn belül, postai úton vagy személyesen benyújtott pályázatot befogad, minden formailag megfelelő pályázatot érdemben elbírál és döntését írásban indokolja;

c.) csak az önkormányzat területén lakóhellyel rendelkező pályázókat részesítheti támogatásban;

d.) az elbírálás során korra, faji hovatartozásra, nemre, bőrszínre, nemzetiségre, vallási vagy világnézeti meggyőződésre, egészségi állapotra, családi állapotra, tanulmányi eredményre tekintet nélkül, kizárólag a pályázó szociális rászorultságának objektív vizsgálatára tekintettel járhat el.

**4.6  Az ösztöndíj összege a jövedelmi feltételek alapján:**

|  |  |  |
| --- | --- | --- |
|  | **A.**  **Egy főre jutó nettó jövedelem** | **B.**  **Adható támogatás összege/hó** |
| **1.** | **0 – 85.500 Ft** | **5.000 Ft** |
| **2.** | **85.501 - 114.000Ft** | **4.000 Ft** |
| **3.** | **114.001 - 142.500 Ft** | **3.000 Ft** |

A Bizottság méltányossági jogkörében az ösztöndíj összegét magasabb összegben is megállapíthatja, ha a jogosult:

a) árva, és önfenntartásáról önmaga gondoskodik,

b) saját háztartásában gyermeket nevel,

c) állami gondoskodásban részesül,

d) az egy főre eső jövedelem nem éri el az öregségi nyugdíj mindenkori legkisebb összegét,

e) a pályázóval együtt további két kiskorú nevelkedik,

f) fogyatékossággal élő pályázó esetén,

g) pályázó háztartásában élő tartósan beteg, rokkant esetén,

h) pályázó háztartásában élő munkanélküli estén

i) a pályázót egyedül neveli eltartója,

de ez esetben sem haladhatja meg az 5.000 forintot a támogatás havi összege.

**4.7** A pályázók rangsorolása az alábbi pontszámok alapján történik:

a) pályázó félárva + 5 pont

b) pályázó árva + 10 pont

c) pályázó gyermeket nevel, gyermekenként + 5 pont

d) pályázóval közös háztartásban további 2 kiskorú eltartott él + 5 pont

minden további kiskorú eltartott után + 2 pont

e) a pályázó olyan betegségben vagy fogyatékosságban szenved, amely miatt a társadalombiztosítás ellátásaira és a magánnyugdíjra jogosultakról, valamint e szolgáltatások fedezetéről szóló 1997. évi LXXX. tv. ( továbbiakban Tbj.) szerinti ellátásban részesül + 5 pont

f) a pályázóval közös háztartásban élő közeli hozzátartozója munkanélküli,

személyenként + 5 pont

g) a pályázóval közös háztartásban ápolási díjra jogosult személy van + 5 pont

h) a pályázót egyedül neveli eltartója + 5 pont

i) a pályázó kollégiumi igényét elutasították, ezért albérletben él + 5 pont

j) egy főre jutó jövedelem 0 –85.500,-Ft + 5 pont

k) egy főre jutó jövedelem 85.501,- Ft – 114.000,-Ft + 3 pont

**4.7.2** Amennyiben az éves ösztöndíj igény meghaladja a Derecske Város Önkormányzatának költségvetésében meghatározott keretösszeget, úgy a következő szabályok szerint kell elbírálni az igényeket:

1./ a döntéshozó a magasabb pontszámot elért pályázók igényét részesíti előnyben,

2./ azonos pontszámú pályázók esetén az alacsonyabb összegű egy főre jutó jövedelmű pályázók igényét kell előnyben részesíteni.

**4.8** Derecske Város Önkormányzata az Eper-Bursa rendszeren keresztül elektronikusan vagy postai úton küldött levélben értesíti a pályázókat a meghozott döntésről és annak indokáról az Általános Szerződési Feltételekben meghatározott határidőig.   
Az önkormányzat a hirdetőtábláján és a helyben szokásos egyéb módon közzéteszi az adatokat, amelyek az „A” és „B” típusú támogatottak szerinti bontásban a pályázók és a támogatottak számát, az összes megítélt támogatást, a támogatás átlagos mértékét és mindazokat az önkormányzat által informatívnak talált mutatókat tartalmazzák, amelyek nem alkalmasak a támogatásban részesítettek, illetve a pályázók személyének azonosítására.

**4.9** A pályázó az elbíráló szerv döntése ellen fellebbezéssel nem élhet, a támogatói döntés ellen érdemben nincs helye jogorvoslatnak. A támogatási döntéssel szemben kifogást eljárásjogi jogszabálysértésre történő hivatkozással, a döntésről szóló értesítés kézhezvételét követő 5 napon belül lehet benyújtani az illetékes önkormányzat jegyzőjénél. A felmerült kifogás beérkezését követő 5 napon belül az önkormányzat jegyzőjének értesítenie kell a Támogatáskezelőt.

**5**. **Az ösztöndíj folyósításának feltételei**

**5.1** Az „A” típusú pályázat esetén a Bizottság az általa megítélt ösztöndíjat 10 hónapon át, azaz két egymást követő tanulmányi féléven keresztül köteles biztosítani az ösztöndíjas részére.

**5.2** A „B” típusú pályázat pozitív elbírálása esetén a Bizottság 3 x 10 hónap, azaz hat egymást követő tanulmányi féléven keresztül köteles garantálni az ösztöndíj folyósítását az ösztöndíjas részére.

**5.3**. Az önkormányzat a megítélt „A” és „B” típusú ösztöndíjak összegét a Rendelet és az Általános Szerződési Feltételek szerint tanulmányi félévenként előre egy összegben az Nemzeti Kulturális Támogatáskezelő számlaszámára köteles átutalni.

**6**. **Az ösztöndíj megvonásának esetei**

**6.1** „A" típusú pályázat: a hallgatók számára megítélt ösztöndíj megvonásra kerül, ha a hallgató az ösztöndíj folyósításának időtartama alatt az ösztöndíj folyósítás feltételeinek nem felel meg.

**6.2** A felsőoktatási hallgatók számára megítélt támogatást az önkormányzat csak abban az esetben szüntetheti meg, ha az ösztöndíjas a lakóhelyét megszünteti a települési önkormányzat területén. A települési önkormányzat ebben az esetben megszüntető határozatban rendelkezik a támogatás megszüntetéséről. A határozat csak a meghozatalát követő Bursa tanulmányi félévtől ható hatállyal hozható meg.

**6.3** A "B" típusú ösztöndíjasok szociális rászorultságát az önkormányzat évente egyszer jogosult és köteles felülvizsgálni. A felsőoktatási intézménybe jelentkezők számára megítélt támogatást a települési önkormányzat megszüntető határozattal megszüntetheti, ha a vizsgálat során kiderül, hogy az ösztöndíjas szociális rászorultsága már nem áll fenn. A határozat csak a meghozatalát követő Bursa tanulmányi félévtől ható hatállyal hozható meg. Amennyiben az ösztöndíjas a szociális rászorultság vizsgálata során az önkormányzat által kért igazolásokat nem bocsátja rendelkezésre, vagy az önkormányzattal a vizsgálat során az együttműködést egyéb módon kifejezetten megtagadja, az ösztöndíjas szociális rászorultságának megszűnését vélelmezni kell.

6.3 Az ösztöndíj folyósítása - folyósítás véghatáridejének módosítása nélkül - teljes egészében szünetel azokban a tanulmányi hónapokban, amelyekben az ösztöndíjas hallgatói jogviszonya szünetel.

**7. Záró rendelkezések**

Jelen szabályzatot Derecske Város Önkormányzata Képviselő-testülete a 362/2023. (IX. 28.) KT számú határozatával hagyta jóvá. A szabályzat 2023. október 1-től lép hatályba.

Jelen szabályzat hatálybalépésével egyidejűleg hatályát veszti a 89/2021. (IX. 30.) KT számú határozattal elfogadott szabályzat.

**D e r e c s k e, 2023. szeptember 28.**

**Rácz Anikó Varsányiné dr. Antal Erzsébet**

**polgármester jegyző**